घरेलू बाजार में चीनी के दाम मजबूत होने के साथ ही चीनी कंपनियों के शेयर भी चढऩे लगे हैं। इसकी वजह यह सुगबुगाहट है कि सरकार मुश्किल दौर से गुजर रहे चीनी उद्योग की मदद के लिए नए पैकेज पर काम कर रही है। सरकार किसानों का बकाया चुकाने में इस उद्योग की मदद करना चाहती है। पिछले दो दिनों में सभी हाजिर मंडियों में चीनी के दाम बढ़े हैं। यहां तक कि चीनी कंपनियों के शेयर भी बीते दो दिनों में चढ़े हैं, जो काफी लंबे समय से कमजोर बने हुए थे। बाजार में अटकलें लगाई जा रही हैं कि सरकार उन कई प्रस्तावों पर विचार कर रही है, जो उसे उद्योग और प्रमुख राजनेताओं से मिले हैं। इन प्रस्तावों में से एक चीनी मिलों के लिए एक कीमत सीमा तय करना है, जिससे कम पर वे चीनी की बिक्री नहीं कर पाएंगी। इसके साथ यह शर्त जुड़ी होगी कि मिलें गन्ना किसानों के बकाये का भुगतान करेंगी। भारतीय चीनी मिल संघ (इस्मा) के आंकड़ों के मुताबिक गन्ना बकाया 15 अप्रैल को 216.75 अरब रुपये था।